যুবভারতীতে মেসি কাণ্ডে কড়া বিবৃতি AIFF-এর!

ওয়েব ডেস্ক : লজ্জাজনক ঘটনা কলকাতায় (Kolkata)। কিংবদন্তী আর্জেন্তাইন তারকা লিওনেল মেসির (Lionel Messi) সফরে চরম বিশৃঙ্খলা। যুবভারতীতে মেসিকে দেখতে না পেয়ে ক্ষোভে ফেটে পড়লেন দর্শকরা। বোতল ছোড়া থেকে শুরু করে, মাঠে তাণ্ডব চালিয়েছেন তাঁরা। এই ঘটনা নিয়ে কড়া বিবৃতি জারি করা হয়েছে অল ইন্ডিয়া ফুটবল ফেডারেশনের তরফে (AIFF)। জানানো হয়েছে, এই অনুষ্ঠানের আয়োজন করা হয়েছিল পিআর-এর তরফে। এআইএফএফ কোনও ভাবে জড়িত নয়।

এআইএফএফ (AIFF)-এর তরফে বিবৃতিতে বলা হয়েছে, ‘বিবেকানন্দ যুব ভারতী ক্রীড়াঙ্গণে (Vivekananda Yuva Bharati Krirangan) ঘটে যাওয়া ঘটনা সম্পর্কে সর্বভারতীয় ফুটবল ফেডারেশন (এআইএফএফ) গভীরভাবে উদ্বিগ্ন। সেখানে লিওনেল মেসি, লুইস সুয়ারেজ ও রদ্রিগো দে পলের মতো বিশ্ব ফুটবল তারকাদের এক ঝলক দেখতে হাজার হাজার সমর্থক জমায়েত হয়েছিলেন।’

আরও খবর : ইডেনে বাড়ছে দর্শকাসনের সংখ্যা! কত আসন বাড়বে?

সঙ্গে জানানো হয়েছে, ‘এটি একটি বেসরকারি অনুষ্ঠান ছিল। যা একটি পিআর সংস্থা আয়োজন করেছিল। এই অনুষ্ঠানের আয়োজন, পরিকল্পনা বা বাস্তবায়নের সঙ্গে এআইএফএফ কোনওভাবেই যুক্ত ছিল না। পাশাপাশি, অনুষ্ঠানের কোনও বিবরণ এআইএফএফ-কে জানানো হয়নি এবং ফেডারেশনের কাছ থেকে কোনও অনুমোদনও নেওয়া হয়নি।’ এর পাশাপাশি জানানো হয়েছে, সংশ্লিষ্ট সকলের নিরাপত্তা ও সুরক্ষা সর্বোচ্চ অগ্রাধিকার হিসেবেই বিবেচিত হওয়া উচিত।

একঝলক মেসিকে দেখার জন্য শনিবার যুবভারতী ক্রীড়াঙ্গনে ভিড় জমিয়েছিলেন বহু ভক্তরা। তবে যুবভারতীতে ঢোকার পর থেকেই মেসিকে ঘিরে ছিলেন ভিআইপিরা। ফলে তাঁকে কেউ একপ্রকার দেখতেই পাননি। চড়া দামে টিকিট কেটে মাঠে গিয়েও প্রিয় তারকাকে দেখতে না পেয়ে ধৈর্যচ্যুতি ঘটে তাঁদের। তার পরেই দর্শকদের ক্ষোভে রণক্ষেত্র হয়ে ওঠে যুবভারতী। অন্যদিকে লিয়োনেল মেসিকে কলকাতায় আনার মূল উদ্যোক্তা শতদ্রু দত্তকে বিমানবন্দর থেকে গ্রেফতার করেছে পুলিশ। এসবের মাঝে সর্বভারতীয় ফুটবল ফেডারেশনের তরফে কড়া বিবৃতি জারি করা হল।